b'\n_START_ARTICLE_\nPanzer IV\n_START_SECTION_\nRazvoj\n_START_PARAGRAPH_\nIdeju o razvoju novog srednjeg tenka, koji \xc4\x87e po svojim odlikama i naoru\xc5\xbeanju biti na granici s te\xc5\xa1kim tenkom, prvi je put dao general Heinz Guderian. Navodno je sam Adolf Hitler zatra\xc5\xbeio od Kruppa, Rheinmetall-Brosiga i MAN-a da razviju vozilo Begleitwagen (BW). Neki izvori navode da je oznaka vozila bila Bataillonsf\xc3\xbchrerwagen. Specifikacija, objavljena 11. sije\xc4\x8dnja 1934., tra\xc5\xbeila je vozilo mase do 18 tona, najve\xc4\x87e brzine 35 km/h i naoru\xc5\xbean topom od 75 mm. Osnovna mu je namjena trebala biti borba protiv protivni\xc4\x8dkih tenkova kao potpora tenku Panzerkampfwagen III, a sekundarna uni\xc5\xa1tavanje fortifikacija. Sve su tvrtke napravile po jedan prototip koji su testirani tijekom 1935. i 1936. Rheinmetall-Borsigov BW-Vk2001(Rh) rabio je izmijenjeni mjenja\xc4\x8d preuzet s Neubaufahrzeuga. Krupoov BW-VK2001(K) i Maschinenfabrik Augsburg N\xc3\xbcrnbergov AG (MAN) VK2002 (MAN) dobili su novi MAN-ov mjenja\xc4\x8d. MAN je razvio i novi ovjes koji nije bio prihva\xc4\x87en. Krupp se usredoto\xc4\x8dio na razvoj kupole dok se MAN posvetio usavr\xc5\xa1avanju mjenja\xc4\x8da. Svi su prototipovi imali sli\xc4\x8dne odlike, a pobjednikom je progla\xc5\xa1en Kruppov VK 2001(K)._NEWLINE_Nakon obavljenih testiranja, Kruppovi su stru\xc4\x8dnjaci tijekom 1935. obavili dodatna pobolj\xc5\xa1anja. Po\xc5\xa1to su obavljena dodatna testiranja, Krupp je dobio prvu narud\xc5\xbebu za 20 tenkova. U travnju 1936. novi je srednji tenk dobio oznaku Panzerkampfwagen IV. Prva je serija ozna\xc4\x8dena kao Panzerkampfwagen IV Ausf A (Versuchkraftfahrezug 622). Iako neki izvori tvrde da su prvi Panzerkampfwageni IV isporu\xc4\x8deni jo\xc5\xa1 1936., ve\xc4\x87ina navodi da je prvi serijski primjerak isporu\xc4\x8den u listopadu 1937. Proizvodnja je dovr\xc5\xa1ena u o\xc5\xbeujku 1938., nakon proizvedenih 35 tenkova._NEWLINE_Ve\xc4\x87 je ina\xc4\x8dica Panzerkampfwagen IV Ausf A dobila konfiguraciju koja \xc4\x87e se zadr\xc5\xbeati do kraja proizvodnje. Posadu je \xc4\x8dinilo pet \xc4\x8dlanova. Zapovjednik, ciljatelj i punitelj sjedili su u kupoli. Ispred njih, u prednjem dijelu vozila sjedili su voza\xc4\x8d (lijevo) i radioperater (desno). Komunikacija me\xc4\x91u posadom obavljala se interkomom. Naoru\xc5\xbeanje se sastojalo od topa KwK37 L/24 kalibra 75 mm, te dvije strojnice MG13 kalibra 7,9 mm. Debljina oklopa bila je skromnih 15 mm, te je masa bila 18,4 tone. Za pogon je rabljen dvanaestcilindri\xc4\x8dni benzinski motor Maybach HL108TR snage 250 KS. Najve\xc4\x87a brzina koju je mogao posti\xc4\x87i bila je 31 km/h, a autonomija 150 km._NEWLINE_Prvih pet primjeraka dovr\xc5\xa1eno je kao prototipovi namijenjeni daljnjim testiranjima. Preostalih 30 tenkova poslano je u borbene postrojbe. U operativnu su uporabu uvedeni 1. travnja 1938. Sudjelovali su u borbama u Poljskoj, Norve\xc5\xa1koj i Francuskoj. Zbog pretankog oklopa iz operativne su uporabe povu\xc4\x8deni u prolje\xc4\x87e 1941.\n_START_SECTION_\nPanzerkampfwagen IV Ausf B\n_START_PARAGRAPH_\nOd po\xc4\x8detka je bilo jasno da je debljina oklopa od samo 15 mm premala za tenk razvijen potkraj tridesetih godina pro\xc5\xa1log stolje\xc4\x87a. Zbog toga je njema\xc4\x8dka vojska, svjesna da \xc4\x87e deblji oklop zna\xc4\x8diti i ve\xc4\x87u masu, ipak zatra\xc5\xbeila da Panzerkampfwagen IV Ausf B dobije poja\xc4\x8dani oklop s \xc4\x8deone strane. Tako je debljina oklopa \xc4\x8deonog dijela tijela, kupole i mantlete udvostru\xc4\x8dena na 30 mm. Zbog toga je masa pove\xc4\x87ana na 18,8 tona. Unato\xc4\x8d tomu najve\xc4\x87a je brzina pove\xc4\x87ana na 40 km/h. Razlog se skrivao u novom benzinskom motoru Maybach HL120TR snage 320 KS. Ovaj se motor pokazao tako dobrim da \xc4\x87e se rabiti na ve\xc4\x87ini kasnijih ina\xc4\x8dica. Kako bi se optimalno iskoristila snaga motora, mjenja\xc4\x8d s pet brzina ZF SRG75 zamijenjen je novim ZF SSG75 sa \xc5\xa1est brzina. Pove\xc4\x87anjem spremnika za gorivo autonomija je pove\xc4\x87ana na 200 km._NEWLINE_Prvi je serijski primjerak isporu\xc4\x8den u travnju 1938. Do rujna iste godine isporu\xc4\x8dena su 42 tenka u toj ina\xc4\x8dici. Panzerkampfwagen IV Ausf B rabljeni su u borbama u Poljskoj, Francuskoj, na Balkanu i Rusiji. Ve\xc4\x87 su iskustva iz Francuske pokazala da i oklop debljine 30 mm nije dovoljno debeo, te su svi tenkovi ove ina\xc4\x8dice naknadno opremljeni dodatnim oklopom. Svi su pre\xc5\xbeivjeli Panzerkampfwageni IV Ausf B iz operativne uporabe povu\xc4\x8deni potkraj 1943.\n_START_SECTION_\nPanzerkampfwagen IV Ausf C\n_START_PARAGRAPH_\nPanzerkampfwagen IV Ausf C u osnovi je bio identi\xc4\x8dan prethodnoj ina\xc4\x8dici Ausf B, uz tek neke manje izmjene. Od 300 naru\xc4\x8denih tenkova isporu\xc4\x8deno je tek 134. \xc5\xa0est je tenkova pretvoreno u nosa\xc4\x8de lansirnih mostova. Zbog preslabog oklopa naknadno je otkazana narud\xc5\xbeba za preostalih 160 tenkova. Serijska proizvodnja trajala je od rujna 1938. do kolovoza 1939. U operativnu je uporabu uveden tijekom 1939. te je bio glavni oslonac njema\xc4\x8dkih oklopnih snaga u Poljskoj i Francuskoj. Kako bi im se pove\xc4\x87ala oklopna za\xc5\xa1tita, naknadno su na prednji i bo\xc4\x8dne dijelove tenka postavljene \xc4\x8deli\xc4\x8dne plo\xc4\x8de. Preostali tenkovi povu\xc4\x8deni su iz operativne uporabe zajedno s tenkovima ina\xc4\x8dice Panzerkampfwagen IV Ausf B.\n_START_SECTION_\nPanzerkampfwagen IV Ausf D\n_START_PARAGRAPH_\nSvi nedostaci uo\xc4\x8deni na ina\xc4\x8dicama Ausf B i Ausf C trebali su biti otklonjeni na ina\xc4\x8dici Ausf D. Zadr\xc5\xbean je \xc4\x8deoni oklop debljine 30 mm, ali je bo\xc4\x8dni i stra\xc5\xbenji podebljan na 20 mm, pa je masa pove\xc4\x87ana na 20 tona. Serijska je proizvodnja zapo\xc4\x8dela u listopadu 1939., prekasno da se tenkovi Ausf D po\xc5\xa1alju u Poljsku. Iako je prvobitno naru\xc4\x8deno 248 primjeraka, do svibnja 1941. isporu\xc4\x8deno ih je 229. Ostala podvozja iskori\xc5\xa1tena su za proizvodnju dva samovozna topa, 16 za tenkove nosa\xc4\x8de lansirnih mostova, te jedan za transportera streljiva. Tijekom 1941. jedan je Ausf D testiran s topom KwK39 L/60 kalibra 50 mm. Tenkovi ina\xc4\x8dice Ausf D rabljeni su u borbama u Francuskoj, na Balkanu, Sjevernoj Africi i u Sovjetskom Savezu. Nikad nisu slu\xc5\xbebeno povu\xc4\x8deni iz operativne uporabe, ve\xc4\x87 su tijekom 1943. preba\xc4\x8deni u postrojbe za obuku.\n_START_SECTION_\nPanzerkampfwagen IV Ausf E\n_START_PARAGRAPH_\nNajve\xc4\x87a izmjena kod Ausfa E, u odnosu na Ausf D bila je novo podebljanje oklopa. Kupola je ostala s prija\xc5\xa1njim debljinama od 30 sprijeda i 20 na bokovima. Oklop na prednjem dijelu tijela podebljan je na 50 mm, a debljina mantleta na 35 mm. Kako su iskustva iz borbi pokazala da su potrebna dodatna oja\xc4\x8danja oklopa, naknadno su na prednju stranu nadgradnje (dio izme\xc4\x91u tijela i kupole naj\xc4\x8de\xc5\xa1\xc4\x87e okomitih ili blago zako\xc5\xa1enih stranica) dodane plo\xc4\x8de debljine 30 mm. Tako je ukupna debljina oklopa pove\xc4\x87ana na 60 mm. Dodatne plo\xc4\x8de od 20 mm postavljene su i na bo\xc4\x8dne strane tijela i nadogradnje, \xc4\x8dime je ukupna debljina pove\xc4\x87ana na 40 mm._NEWLINE_Proizvodnja je trajala od rujna 1940. do travnja 1941., te su isporu\xc4\x8dena 223 tenka ove ina\xc4\x8dice. Rabljeni su u borbama na Balkanu, Sjevernoj Africi i u Sovjetskom Savezu. Nikad nisu povu\xc4\x8deni iz operativne uporabe, a zadnji je primjerak uni\xc5\xa1ten tijekom 1944.\n_START_SECTION_\nPanzerkampfwagen IV Ausf F\n_START_PARAGRAPH_\nTijekom 1940. zapo\xc4\x8dele su intenzivne pripreme za operaciju Barbarosa - napad na Sovjetski Savez. Unutar tih priprema posebna se pa\xc5\xbenja posve\xc4\x87ivala oklopnim snagama, koje je trebalo oja\xc4\x8dati i kvantitetom i kvalitetom. Zbog toga ne \xc4\x8dudi da je narud\xc5\xbeba za ina\xc4\x8dicu Ausf F bila 625 tenkova. Ona je podijeljena izme\xc4\x91u tvrtki Krupp-Gruson (500 primjeraka), Vomag (100) i Nibelungenwerke (25). Na kraju je isporu\xc4\x8deno 462 tenka ove ina\xc4\x8dice, i svi su do\xc5\xa1li iz Kruppa. Kako je priprema proizvodnje zahtijevala odre\xc4\x91eno vrijeme, svi tekovi proizvedeni u Vomagu i Nibelungenwerkeu dovr\xc5\xa1eni su u ina\xc4\x8dici Ausf F2._NEWLINE_Ausf F dobio je kompletni \xc4\x8deoni oklop debljine 50 mm, uklju\xc4\x8duju\xc4\x87i i kupolu. I bo\xc4\x8dni su oklopi pove\xc4\x87ani na 30 mm. Stra\xc5\xbenji dio kupole tako\xc4\x91er je podebljan na 30 mm, dok su tijelo i nadogradnja dobili oklop debljine 20 mm. Zbog toga je masa pove\xc4\x87ana na 22,3 t. Kako se ne bi smanjila pokretljivost, umjesto gusjenica \xc5\xa1irine 38 uporabljene su gusjenice \xc5\xa1irine 40 cm. Unato\xc4\x8d pove\xc4\x87anju mase maksimalna je brzina i dalje bila odli\xc4\x8dnih 42 km/h, a autonomija 200 km._NEWLINE_Skoro svi Ausfi F zavr\xc5\xa1ili su na Isto\xc4\x8dnom frontu, ponajvi\xc5\xa1e kao popuna za ve\xc4\x87 izgubljene tenkove, ali ih je manji broj uporabljen i za ustrojavanje novih postrojbi. Podaci pokazuju da je tijekom 1941. u Sovjetski Savez poslano 438 Ausfa F. Do lipnja 1942., unato\xc4\x8d novim isporukama njihov je broj smanjen na 208. Do po\xc4\x8detka bitke kod Kurska njema\xc4\x8dke snage u Sovjetskom Savezu imale su samo 60 operativnih Ausfa F. Nakon Kurske bitke u operativnoj je uporabi ostalo tek nekoliko.\n_START_SECTION_\nPanzerkampfwagen IV Ausf F2\n_START_PARAGRAPH_\nJedno od najneugodnijih iskustava njema\xc4\x8dkih snaga na po\xc4\x8detku borbi u Sovjetskom Savezu bio je "susret" s tenkovima T-34 i KV-1. Na njihovu sre\xc4\x87u sredinom 1941. oba su tenka tek po\xc4\x8dela stizati u postrojbe te jo\xc5\xa1 nisu znatnije utjecali na ishod borbi. No, bilo je samo pitanje vremena kad \xc4\x87e se na boji\xc5\xa1tima pojaviti stotine T-34. U skoro svakom pogledu T-34 je bio bolji od Panzerkampfwagena IV, a posebice uporabom topa F-34 kalibra 76,2 mm i duge cijevi. U usporedbi s njema\xc4\x8dkim KwK 40 L/43, sovjetski je top bio znatno u\xc4\x8dinkovitiji. Tako je na udaljenosti od 1000 m probijao oklop debljine 61 mm. Povrh toga T-34 je imao i znatno u\xc4\x8dinkovitiji oklop od lijevanog \xc4\x8delika, koji su njema\xc4\x8dki topovi te\xc5\xa1ko probijali. Zbog toga je 18. studenog 1941. odjel za nabavu njema\xc4\x8dke vojske od Kruppa i Rheinmetall-Borsiga zatra\xc5\xbeio da u \xc5\xa1to kra\xc4\x87em vremenu razviju top kalibra 75 mm duge cijevi. Do o\xc5\xbeujka 1942. top KwK40 L/43 bio je spreman za ugradnju u tenkove. Istog je mjeseca pokrenuta proizvodnja ina\xc4\x8dice Panzerkampfwagen IV Ausf F2. Do srpnja 1942. dovr\xc5\xa1eno je 175 Ausfa F2, te je jo\xc5\xa1 24 Ausfa F prenaoru\xc5\xbeano novim topom. Iako je oklop ostao isti, novi je top donio pove\xc4\x87anje mase na 23 t._NEWLINE_Zbog jednostavnosti ozna\xc4\x8davanja 4. lipnja 1942. odlu\xc4\x8deno je da se svi tenkovi opremljeni topom KwK40 L/43 ozna\xc4\x8de kao Panzerkampfwagen IV Ausf G.\n_START_SECTION_\nPanzerkampfwagen IV Ausf G\n_START_PARAGRAPH_\nNakon uspjeha s Ausf F2 sljede\xc4\x87a ina\xc4\x8dica Ausf G \xc4\x87e postati prva koja \xc4\x87e biti napravljena u velikim koli\xc4\x8dinama. Naru\xc4\x8deno je 1750 tenkova, od \xc4\x8dega je isporu\xc4\x8deno 1687. Proizvodnja je podijeljena izme\xc4\x91u Krupp-Grusona, Vomaga i Nibelungenwerkea, a trajala je od svibnja 1942. do lipnja 1943. Prvih 1275 tenkova dovr\xc5\xa1eno je s topom KwK40 L/43, a u o\xc5\xbeujku 1943. zapo\xc4\x8dela je ugradnja topa KwK40 L/48 jo\xc5\xa1 du\xc5\xbee cijevi. Od lipnja 1942. svi dovr\xc5\xa1eni primjerci dobili su i dodatne oklopne plo\xc4\x8de debljine 30 mm na \xc4\x8deonom dijelu tijela i nadgradnje. Masa je pove\xc4\x87ana na 23,5 t. Tijekom proizvodnje uvo\xc4\x91ena su brojna sitnija poboj\xc5\xa1anja._NEWLINE_Borbena uporaba Ausfa G zapo\xc4\x8dela je nekoliko mjeseci nakon po\xc4\x8detka proizvodnje. Prva ve\xc4\x87a operacija bila je njema\xc4\x8dka proljetna ofenziva koja je zapo\xc4\x8dela u lipnju 1942., a u kojoj je sudjelovalo 170 primjeraka. Tenkovi Ausf G bili su nositelji borbenih djelovanja tijekom bitke kod Kurska. Procjenjuje se da je u toj bitki sudjelovao 841 Panzerkampfwagen IV Ausf G. Iako se navodi da su u borbenoj uporabi ostali sve do kraja II. svjetskog rata, pitanje je koliko ih je zaista bilo sposobno za borbu tijekom 1945.\n_START_SECTION_\nPanzerkampfwagen IV Ausf H\n_START_PARAGRAPH_\nNajve\xc4\x87i problem njema\xc4\x8dke vojske tijekom 1943. godine, a koji \xc4\x87e se protegnuti do kraja rata, bio je nemogu\xc4\x87nost nadokna\xc4\x91ivanja gubitaka, prije svega na sovjetskom boji\xc5\xa1tu. Posebno su bili veliki gubici aviona i tenkova. Zbog toga ne \xc4\x8dudi da je ina\xc4\x8dica Panzerkampfwagen IV Ausf H, \xc4\x8dija je proizvodnja zapo\xc4\x8dela u travnju 1943. ujedno i najbrojnija ina\xc4\x8dica Panzerkampfwagena IV._NEWLINE_U po\xc4\x8detku proizvodnje Ausf H je bio identi\xc4\x8dan ina\xc4\x8dici Ausf G, osim \xc5\xa1to je od po\xc4\x8detka ugra\xc4\x91ivan top KwK40 L/48. Na osnovni oklopa debljine 50 mm dodavala se \xc4\x8deli\xc4\x8dna plo\xc4\x8da debljine 30 mm. Od lipnja 1943. umjesto dodatne plo\xc4\x8de pokrenuta je proizvodnja tijela i nadgradnje s \xc4\x8deonim oklopom debljine 80 mm. Time je masa pove\xc4\x87ana na 25 t. Od prosinca 1943. zapo\xc4\x8delo je postavljanje dodatnih \xc4\x8deli\xc4\x8dnih plo\xc4\x8da i na bokove vozila. Do srpnja 1944. dovr\xc5\xa1eno je 3774 Ausfa H. U me\xc4\x91uvremenu je u sije\xc4\x8dnju 1943. zapo\xc4\x8dela proizvodnja tenka Panther I, koji je razvijen kao izravan odgovor na sovjetski T-34._NEWLINE_Trideset je Ausfa H pretvoreno u samovozne topove Sturmgesch\xc3\xbctz IV, a 130 u samovozne haubice Brummb\xc3\xa4r.\n_START_SECTION_\nPanzerkampfwagen IV Ausf J\n_START_PARAGRAPH_\nIako je po\xc4\x8detak serijske proizvodnje tenka Panther trebao zna\xc4\x8diti i kraj proizvodnje Panzerkampfwagena IV, zbog ogromne potrebe za tenkovima to se ipak nije dogodilo. Zbog toga je razvijena ina\xc4\x8dica Ausf J, koja je u donekle bila korak unatrag, iako je donijela i neka zna\xc4\x8dajna pobolj\xc5\xa1anja. Korak natrag bilo je zadr\xc5\xbeavanje razine oklopne za\xc5\xa1tite s ina\xc4\x8dice Ausf H, unato\xc4\x8d \xc4\x8dinjenici da je u me\xc4\x91uvremenu sovjetski tenk T-34 tijekom 1944. dobio jo\xc5\xa1 mo\xc4\x87niji top ZiS-S-53 kalibra 85 mm. Povrh toga potkraj 1944. pojavili su se i prvi tenkovi T-44, prete\xc4\x8da tenkova T-54 i T-55._NEWLINE_Kako bi se pojednostavila proizvodnja, uklonjen je sustav za elektri\xc4\x8dno pokretanje kupole i pripadaju\xc4\x87i elektrogenerator. Umjesto toga kupola se morala pokretati ru\xc4\x8dno. Dobiveni prostor iskori\xc5\xa1ten je za ugradnju dodatnog spremnika za gorivo, \xc4\x8dime je autonomija pove\xc4\x87ana na 320 km. Neugodna iskustva s masovnim juri\xc5\xa1ima sovjetskog pje\xc5\xa1a\xc5\xa1tva dovela su do ugradnje sustava Nahverteidigungswaffe. Taj je sustav mogao ispaljivati dimne bombe ili rasprskavaju\xc4\x87e granate razorne mo\xc4\x87i kao prosje\xc4\x8dna ru\xc4\x8dna bomba, a trebao je \xc5\xa1tititi tenk od napada pje\xc5\xa1a\xc5\xa1tva s male udaljenosti i s bokova. Kako se oklop pokazao preslabim, ubrzo je uslijedilo dodavanje novih \xc4\x8deli\xc4\x8dnih plo\xc4\x8da. Neke su zavarene na osnovni oklop, a neke pri\xc4\x8dvr\xc5\xa1\xc4\x87ivane kao odmaknute plo\xc4\x8de. U prvom slu\xc4\x8daju pove\xc4\x87avala se otpornost na probojne granate, a u drugom na protuoklopne kumulativne projektile._NEWLINE_Serijska proizvodnja Panzerkampfwagena IV Ausf J zapo\xc4\x8dela je u lipnju 1944. i trajala je do o\xc5\xbeujka 1945. Iako je prednost imala proizvodnja tenka Panther, proizvedeno je 1758 tenkova Ausf J. Proizvedeno bi bilo i znatno vi\xc5\xa1e primjeraka da proizvodnja nije bila ograni\xc4\x8dena samo na Nibelungenwerke. Krupp se usredoto\xc4\x8dio na proizvodnju protutenkovskog samovoznog topa Sturmgesch\xc3\xbctz IV, a Vomag na lovac tenkova Jagdpanzer IV. Kako se bli\xc5\xbeio kraj rata gubici su se pove\xc4\x87avali. Zna\xc4\x8dajno pove\xc4\x87anje gubitaka uslijedilo je nakon savezni\xc4\x8dkog iskrcavanja na Normandiju (6. lipnja 1944.). Tako tijekom Ardenske ofenzive (trajala je od 16. prosinca 1944. do 25. sije\xc4\x8dnja 1945.) osam njema\xc4\x8dkih oklopnih divizija imalo 399 Panthera i 259 Panzerkampfwagena IV._NEWLINE_Panzerkampfwagen IV Ausf J ostao je u operativnoj uporabi sve do zadnjih bitki II. svjetskog rata na europskom tlu.\n_START_SECTION_\nBorbena uporaba\n_START_PARAGRAPH_\nVrh njema\xc4\x8dke kopnene vojske nadao se da \xc4\x87e u II. svjetski rat krenuti s oklopnim postrojbama naoru\xc5\xbeanim tenkovima Panzerkampfwagen III i Panzerkampfwagen IV. No, Hitlerova je agresivna vanjska politika uzrokovala po\xc4\x8detak rata \xc4\x8detiri godine prije nego \xc5\xa1to je to prvotno planirano. Zbog toga su oklopne postrojbe koje su napale Poljsku uglavnom bile opremljene tenkovima Panzerkampfwagen I i Panzerkampfwagen II. Iako je Panzerkampfwagen IV bio tre\xc4\x87i po brojnosti, \xc4\x8dinio je tek 7% oklopnih snaga (1,445 Panzerkampfwagena I, 1,223 Panzerkampfwagena II i samo 211 Panzerkampfwagena IV). Zbog proma\xc5\xa1ene politike naoru\xc5\xbeavanja poljska je vojska imala jo\xc5\xa1 manje tenkova koji su tehni\xc4\x8dki bili inferiorni njema\xc4\x8dkim. Unato\xc4\x8d tomu hrabar otpor poljskog pje\xc5\xa1a\xc5\xa1tva naoru\xc5\xbeanog protutenkovskim pu\xc5\xa1kama uzrokovao je znatno ve\xc4\x87e gubitke od prvotno o\xc4\x8dekivanih. Iako su se Panzerkampfwageni IV rabili kao potpora pje\xc5\xa1a\xc5\xa1tvu, izgubljeno je \xc4\x8dak 76 primjeraka. Od toga je 19 trajno otpisano. Tijekom napada na Poljsku kao najve\xc4\x87i se problem pokazao tanak oklop, zbog \xc4\x8dega su svi pre\xc5\xbeivjeli Panzerkampfwageni IV dobili dodatne plo\xc4\x8de \xc4\x8deli\xc4\x8dnog oklopa._NEWLINE_Zbog male proizvodnje njema\xc4\x8dke su oklopne snage 10. svibnja 1940. u trenutku napada na Francusku, Belgiju i Nizozemsku imale samo oko 280 Panzerkampfwagena IV. U usporedbi s oko 2440 tenkova to je zaista neznatan broj. Do tog trenutka proizvodnja Panzerkampfwagena III prema\xc5\xa1ila je proizvodnju Panzerkampfwagena IV, te su oni postali nosioci djelovanja u Francuskoj. Francuska su iskustva ponovno potvrdila da je oklop Panzerkampfwagena IV pretanak, ali i pokazala da se top KwK37 L/24 kalibra 75 mm mo\xc5\xbee "nositi" s francuskim i britanskim tenkovima (iako je bilo problema s tenkovima Somua S 35 i Char B1 bis). Zapravo njema\xc4\x8dka pobjeda u Francuskoj nije ostvarena premo\xc4\x87nom kvalitetom njihovih tenkova, ve\xc4\x87 prije svega premo\xc4\x87nom taktikom njihove borbene uporabe, prije svega sna\xc5\xbenim prodorima po dubini teritorija i dobrom koordinacijom djelovanja sa zrakoplovstvom. Francuzi i Britanci su svoje tenkove grupirali u manje skupine kao potpora pje\xc5\xa1a\xc5\xa1tvu, dok su Nijemci formirali oklopne divizije koje su masovnim napadima probijale protivni\xc4\x8dku obranu. Kad bi je probili, ostvarivali bi duboke prodore u protivni\xc4\x8dku pozadinu, ne dozvoljavaju\xc4\x87i mu da ponovno formira u\xc4\x8dinkovitu crtu obrane. Zbog pretankog oklopa gubici Panzerkampfwagena IV bili su veliki. Od 10. do 20. svibnja o\xc5\xa1te\xc4\x87eno je 127 ovih tenkova, od \xc4\x8dega je 14 moralo biti trajno otpisano. Od 21. do 31. svibnja gubici su se dramati\xc4\x8dno pove\xc4\x87ali \xc4\x8dak je 63 Panzerkampfwagena IV trajno otpisano. Nakon okon\xc4\x8danja bitke za Dunkirk, gubici su se naglo smanjili. Tako je do okon\xc4\x8danja borbi 30. lipnja 1940. o\xc5\xa1te\xc4\x87eno tek 20 Panzerkampfwagena IV, a svi su popravljeni i vra\xc4\x87eni u postrojbe._NEWLINE_Prvi su Panzerkampfwageni IV stigli u Sjevernu Afriku u prolje\xc4\x87e 1941. Njih 40 malo je rabljeno u borbama jer je top KwK37 L/24 bio potpuno neu\xc4\x8dinkovit protiv suvremenih savezni\xc4\x8dkih tenkova. Situacija se dramati\xc4\x8dno promijenila kad su stigli prvi Panzerkampfwageni IV Ausf F2. Prvih deset primjeraka do\xc5\xa1lo je u svibnju 1942. i odmah su se pokazali najboljim tenkovima na tom boji\xc5\xa1tu._NEWLINE_Prema izvje\xc5\xa1\xc4\x87u njema\xc4\x8dkog afri\xc4\x8dkog korpusa od 11. kolovoza 1942. Panzerkampfwagen IV Ausf F2 bio je sposoban uni\xc5\xa1titi sve protivni\xc4\x8dke srednje tenkove na udaljenosti od 1500 m, a lake na udaljenosti od 2000 m. Jedini je problem \xc5\xa1to se zbog du\xc5\xbeine cijevi lako primijete te se odmah sva neprijateljska paljba usmjeri na njih. Zbog toga su ih rabili zajedno s tenkovima Panzerkampfwagen III, i to samo onda kad bi se morali sukobiti s te\xc5\xa1ko oklopljenim tenkovima. Sve do kraja njema\xc4\x8dkog djelovanja u Sjevernoj Africi Panzerkampfwageni IV Ausf F2 (ili Panzerkampfwageni IV special kako su ih lokalno nazvali) bili su nadmo\xc4\x87niji savezni\xc4\x8dkim tenkovima. Jedini je problem bio \xc5\xa1to ih nikad nije bilo dovoljno._NEWLINE_Daleko najte\xc5\xbee boji\xc5\xa1te na kojem je djelovao Panzerkampfwagen IV (te svi ostali njema\xc4\x8dki tenkovi) bilo je sovjetsko. U samom po\xc4\x8detku napada na Sovjetski Savez njema\xc4\x8dki su tenkovi bili ili bolji ili podjednaki sovjetskim. Ali onda su na boji\xc5\xa1ta po\xc4\x8deli u ve\xc4\x87em broju dolaziti tenkovi T-34 i KV-1. Povijest razvoja Panzerkampfwagena IV od 1941. do kraja rata zapravo je povijest poku\xc5\xa1aja da se parira sovjetskim tenkovima. Do kraja II. svjetskog rata Panzerkampfwagen IV je izgubio tu utrku jer su ga T-34/85, a posebno T-44, prema\xc5\xa1ili u svakom pogledu. U trenutku savezni\xc4\x8dkog iskrcavanja na Normandiju devet njema\xc4\x8dkih oklopnih divizija imalo je 748 Panzerkampfwagena IV, uglavnom ina\xc4\x8dica Ausf G i H. Prve su borbe pokazale da su Panzerkampfwageni IV superiorniji tenkovima Cromwell, Churchill i Sherman M4A2. Tek su se tenkovi Sherman M4A4, Sherman Firefly i Achilles, te lovac tenkova M10 mogli ravnopravno "nositi" s njema\xc4\x8dkim protivnikom. Nakon \xc5\xa1to prvi poku\xc5\xa1aji uni\xc5\xa1tenja savezni\xc4\x8dkog mostobrana nisu uspjeli saveznici su u Francusku po\xc4\x8deli dopremati ogromne koli\xc4\x8dine naoru\xc5\xbeanja, tako da su ve\xc4\x87 kvantitetom nadma\xc5\xa1ivali njema\xc4\x8dke mogu\xc4\x87nosti. Njema\xc4\x8dki su kapaciteti, na\xc4\x8deti neprestanim bombardiranjima i sve ve\xc4\x87im nedostatkom sirovina, polako slabili._NEWLINE_Vrhunac svoje borbene mo\xc4\x87i Panzerkampfwagen IV imao je od ljeta 1942. do ljeta 1943. Sveukupno je proizvedeno ne\xc5\xa1to manje od 9000 primjeraka ovoga tenka \xc4\x8dime je postao najmasovnije proizvedeni njema\xc4\x8dki tenk svih vremena.\n_START_SECTION_\nPrenamjene\n_START_PARAGRAPH_\nUz \xc5\xbeestoko protivljenje Guderiana i drugih pripadnika njema\xc4\x8dkih mehaniziranih snaga Hitler je donio odluku o gradnji novih oklopnih modela koriste\xc4\x87i kao osnovu Panzer IV i njegove tvorni\xc4\x8dke kapacitete. Sveukupno ne\xc5\xa1to manje od 450 ovih tenkova je prenamjenjeno razli\xc4\x8ditim tipovima kupola u protuzrakoplovne tenkove. Napravljeno je jo\xc5\xa1 i tristotinjak oklopnih vozila imena Sturmpanzer IV namijenjenih borbi protiv pje\xc5\xa1a\xc5\xa1tva i utvr\xc4\x91enih pozicija._NEWLINE_Op\xc4\x87i bijes vojnog sto\xc5\xbeera izazvala je odluka o izgradnji velikog broja oklopnih vozila StuG IV na \xc5\xa1asiji Panzera IV. Napravljeno je vi\xc5\xa1e od 1100 primjeraka unato\xc4\x8d mi\xc5\xa1ljenjima da je StuG III dovoljno dobar i da nije trebalo smanjivati proizvodnju samog Panzera IV._NEWLINE_Najuspje\xc5\xa1nijom konverzijom ovog tenka na kraju postaje Jagdpanzer IV, vjerojatno prvo pravo moderno protutenkovsko oklopno vozilo. Bio je omiljen me\xc4\x91u njema\xc4\x8dkim vojnicima i strah i trepet svih drugih. Uspjeh njegove niske siluete bez kupole sa 100 mm oklopa i topom od 75 mm bio je tolik da se razmi\xc5\xa1ljalo o zaustavljanju proizvodnje Panzera IV u njegovu korist. Sveukupno je proizvedeno oko 2000 primjeraka ovog oru\xc5\xbeja koje se danas nalazi u brojnim muzejima Drugog svjetskog rata.\n_START_SECTION_\nUporaba izvan Njema\xc4\x8dke\n_START_PARAGRAPH_\nTijekom rata ovaj tenk su koristili i Ma\xc4\x91arska, Rumunjska, Finska, Bugarska, \xc5\xa0panjolska, NDH i Turska. Vrhovni sto\xc5\xbeer Sovjetskog Saveza je \xc4\x8dak bio izdao nare\xc4\x91enja da se obvezno koriste zarobljeni tenkovi Panzer IV i njegove razli\xc4\x8dite verzije, dok se istovremeno nisu koristili preoteti njema\xc4\x8dki Tigrovi._NEWLINE_U pedesetim i \xc5\xa1esdesetim godinama dvadesetog stolje\xc4\x87a Panzer IV su jo\xc5\xa1 uvijek koristili: Bugarska, Finska, Jugoslavija, \xc5\xa0panjolska, Sirija, Egipat i Jordan. Posljednji put je kori\xc5\xa1ten u \xc5\xa0estodnevnom ratu 1967. godine kada je Izrael napao svoje susjede.'